Hanua seis dia binuaya Pedro inũ Tiago inũ Tiagõ betsa João Jesusũ hatu dapashkabaĩkĩ iyui kai mati keyatapahaira hatube mapeketã
haria Jesus dami hawẽ besu dami bari keskai txashai hawẽ tari hushupahairai shaba keskai hushu pũte pũte ikaya
Moisés inũ Elias Jesusbe hãtxai uĩaĩbũ
hawa unãma Pedrõ Jesus yuikĩ:
—Yusĩnaã,
nũ nenu huarã,
pehairaki.
Peã shubu dabe inũ besti matu washũpa,
betsa mina inũ,
betsa Moisésna inũ,
betsari Eliasnarã?—
akaya hanushũ nai kuĩ hushu mayabirãkĩ hatu atxiaya nai kuĩ anushũ hui tashnikĩ hatu yuikĩ:
—Na ẽ bake ẽ Katunirã,
ẽ abuhairaii.
Hawẽ ẽ benimahairaii.
Nĩkairakubaĩkãwẽ— hatu wa
hawẽ tsumabũ nĩkai datehairai maĩ beuwa maniabũ
Jesus hatu dapi hushũ hatu mekĩ yuikĩ:
—Ana dateama benirikãwẽ— hatu wa
benitã beru beru ikĩ uĩ hanu tsua niama Jesus besti nia uĩaĩbũ
hanua mati keyatapa butebirãkĩ Jesusũ hatu nemakĩ yuikĩ:
—Ẽ matũ Hutxi Kayabi Iuwa mawa ẽ ana matu bestẽshũriamakẽ na eska mã uĩshurã,
tsua yuiyamayushãkãwẽ— hatu waya
hanushũ hawẽ tsumabũ ana Jesus yukakĩ:
—Deusũ hãtxa kenenibu yusĩnanãmisbũ yusĩkĩ:
“Nukũ mekenã Cristo huriama bebũkiri Elias ana hushanikiki”,
ikirã,
haskai imisbumẽ?
— akabu
hatu kemakĩ:
—Txanima Elias bebũkiri ana hushũ dasibi benawakĩ pewakĩ taewaimaki.
Hanũkaĩ ikũ ẽ matu yuiaii.
Elias ma ha dukũ huyama unãma danãkĩ hawẽ hawara wakatsis ikĩ Elias akimabuki.
Habiaskari wakĩ ẽ matũ Hutxi Kayabi Iuwa habũ eari danãkĩ itxakawakĩ ea atxitã hatu ea nuitapawamariashãkanikiki— hatu wa
hanua Eliaskiri Jesusũ hatu yuiama hakia Naximanika Joãokiri hunea hãtxawẽ hatu yuia hawẽ tsuma dabe inũ bestitũ atimas xinãbiranibukiaki.